Nuwe WhatsApp-funksie laat foto’s, video’s verdwyn(Argieffoto: Unsplash) Die boodskapdiens WhatsApp stel binnekort ŉ nuwe funksie bekend wat gebruikers sal toelaat om foto’s en video’s te laat verdwyn sodra dit gesien is. Nadat die ontvanger die foto vir die eerste keer oopgemaak het, sal die “view once”-funksie toelaat dat dit verwyder word, sonder dat dit op die foon gestoor word. WhatsApp bemark die nuwe funksie as ŉ privaatheidsfunksie vir gereelde gebruikers en sê dit kan gebruik word vir persoonlike foto’s wat nie gestoor hoef te word nie – byvoorbeeld wanneer klere in ŉ winkel aangepas word of wanneer ŉ wagwoord vir iemand aangestuur word. Gebruikers sal weet wanneer jy net een keer na ŉ boodskap kan kyk, want die voorskou sal versteek wees en ŉ groot “1”-ikoon sal vertoon word. Soos met ander verdwynende boodskappe op apps soos Snapchat, is dit steeds moontlik vir ŉ gebruiker om ŉ skermskoot of skermopname te maak van die boodskap wanneer dit eers oopgemaak is – of om een skerm af te neem met ŉ ander kamera. Die funksie sal ook sekere beperkings hê: WhatsApp het in November verlede jaar verdwynende boodskappe bekendgestel, met gebruikers wat boodskappe kan uitvee vir beide die ontvanger en sender ná sewe dae. Persone wat hulself vir die beskerming van kinders beywer, het egter hul kommer uitgespreek oor die funksionaliteit. Hulle voer aan boodskappe wat outomaties verdwyn kan bewyse en getuienis verdoesel van seksuele- of kindermishandeling. Indien boodskappe outomaties verdwyn beteken dit dat toestelle, waarop daar beslag gelê word tydens polisieklopjagte, nie meer die bewyse sal bevat nie. “Dit kan kinders in groter gevaar stel as oortreders nóg ŉ manier het om bewyse te verwyder,” het Alison Trew, veiligheidsbeampte van die Vereniging vir die Voorkoming van Kindermishandeling (NSPCC), gesê. Bron: BBC